(6) โครงการในอนาคต

ธุรกิจถ่านหิน

LANNA (SINGAPORE) PTE. LTD. ซึ่งเป็นบริษัทย่อยที่บริษัท ลานนารีซอร์สเซส จำกัด (มหาชน)
ถือหุ้นอยู่ร้อยละ 100 ของทุนที่ชำระแล้วได้ทำสัญญาร่วมทุนเมื่อปี 2548
โดยได้รับอนุญาตจากรัฐบาลอินโดนีเซียให้เข้าไปถือหุ้นใน PT. SINGLURUS PRATAMA (SGP)
ร้อยละ 65 ของทุนที่ชำระแล้วเพื่อเข้าไปพัฒนาเหมืองถ่านหินแหล่งที่ 3 ในเขตสัมปทานของ SGP
ที่อำเภอคูเตย จังหวัดกาลิมันตันตะวันออก ประเทศอินโดนีเซีย โดย SGP ได้รับสัมปทาน COAL
CONTRACT OF WORK จากรัฐบาลอินโดนีเซียให้ทำเหมืองถ่านหินออกจำหน่ายมีกำหนดเวลา 30 ปี
คิดเป็นเนื้อที่ประมาณ 21,466 เฮกตาร์ หรือประมาณ 134,162.5
ไร่ซึ่งจากการสำรวจในเบื้องต้นประเมินว่าจะมีปริมาณสำรองถ่านหินในแหล่งนี้มากกว่า 25 ล้านตัน
โดยจะเริ่มผลิตถ่านหินออกจำหน่ายต้นปี 2552 เป็นต้นไป โดยมีกำลังผลิตถ่านหินในปีแรกประมาณ
1,000,000 ตัน และเพิ่มขึ้นเป็น 2,000,000 ตันในปีต่อๆ ไป

ธุรกิจเอทานอลเพื่อใช้เป็นเชื้อเพลิง

บริษัท ไทย อะโกร เอ็นเนอร์ยี่ จำกัด (มหาชน) ซึ่งเป็นบริษัทย่อยที่บริษัท ลานนารีซอร์สเซส
จำกัด (มหาชน) ถือหุ้นอยู่ร้อยละ 75.75
ของทุนที่ชำระแล้วมีโครงการเกี่ยวเนื่องกับธุรกิจเอทานอลดังนี้

(1) โครงการปรับปรุงขบวนการผลิตเอทานอลสายการผลิตที่ 1 ให้สามารถใช้อ้อยเป็นวัตถุดิบ:
    เนื่องจากวัตถุดิบกากน้ำตาลมีแนวโน้มที่จะขาดแคลนในอนาคต บริษัทฯ
    จึงมีแผนที่จะปรับปรุงขบวนการผลิต เอทานอลสายการผลิตที่ 1
    ให้สามารถใช้น้ำเชื่อมจากอ้อยเป็นวัตถุดิบ
    เพื่อสร้างเสถียรภาพและความยืดหยุ่นในการใช้วัตถุดิบในระยะยาว
    ทั้งนี้จะลงทุนก่อสร้างโรงหีบและเคี่ยวน้ำเชื่อมจากอ้อย
    รวมทั้งติดตั้งระบบผลิตพลังงานไฟฟ้าและความร้อนร่วม (CO-GENERATION)
    โดยใช้เชื้อเพลิงชีวมวลจากชานอ้อยควบคู่กันไป
    ซึ่งนอกจากจะผลิตไอน้ำและกระแสไฟฟ้าใช้ในการผลิตเอทานอลทั้งหมดแล้วยังสามารถจำหน่ายกระแสไฟฟ้าส่วนที่เหลือได้อีกด้วย

(2) โครงการก่อสร้างโรงงานผลิตเอทานอลจากมันสำปะหลัง (สายการผลิตที่ 2) : บริษัท ไทย
    อะโกร เอ็นเนอร์ยี่ จำกัด (มหาชน)
    ได้รับใบอนุญาตให้ขยายกำลังการผลิตเอทานอลเพิ่มขึ้นอีก 200,000 ลิตรต่อวัน
    โดยจะก่อสร้างโรงงานผลิตเอทานอลสายการผลิตที่ 2
    ซึ่งใช้มันสำปะหลังเป็นวัตถุดิบในพื้นที่ต่อเนื่องกับโรงงานปัจจุบัน (สายการผลิตที่ 1)
    ที่อำเภอด่านช้าง จังหวัดสุพรรณบุรี ซึ่งจะมีผลประโยชน์ร่วม (SYNERGY)
    จากการใช้ระบบการเก็บสต๊อคและขนถ่ายเอทานอลตลอดจนใช้กำลังคนและการบริหารงานร่วมกับสายการผลิตที่
    1 ได้อย่างมีประสิทธิภาพ
    ทั้งนี้ได้รับสิทธิประโยชน์พิเศษจากการส่งเสริมการลงทุนตามพระราชบัญญัติส่งเสริมการลงทุนพ.ศ.2520
    โดยจะเริ่มก่อสร้างสายการผลิตที่ 2 ในปี 2552 โดยใช้เงินลงทุนในโครงการนี้ประมาณ
    1,800 ล้านบาท คาดว่าจะสามารถผลิตเอทานอลในโครงการนี้ออกจำหน่ายได้ในปี 2554
    ซึ่งจะสามารถสร้างรายได้และกำไรให้เพิ่มมากขึ้นในอนาคต

(3) โครงการผลิตปุ๋ยหมักชีวภาพโดยใช้น้ำเสียจากขบวนการผลิตเอทานอล :
    เพื่อให้การบำบัดน้ำเสียและใช้ประโยชน์
    น้ำเสียจากขบวนการผลิตเอทานอลเป็นไปอย่างมีประสิทธิภาพและยั่งยืนในอนาคต
    โดยการนำน้ำเสียจากขบวนการผลิตเอทานอลไปผลิตเป็นปุ๋ยหมัก
    ซึ่งจะช่วยเพิ่มธาตุอาหารที่เป็นประโยชน์ต่อพืชผลต้นไม้ทางเกษตรกรรม เช่น ไนโตรเจน (N)
    ฟอสฟอรัส (P) โพแทสเซียม (K) ทำให้ได้ปุ๋ยหมักที่มีคุณภาพดีขึ้น
    ซึ่งนอกจากจะช่วยลดปริมาณน้ำเสียที่ต้องบำบัดและลดปัญหาสิ่งแวดล้อมแล้ว
    ยังเป็นการสร้างมูลค่าเพิ่มจากการผลิตปุ๋ยหมักชีวภาพดังกล่าว
    โดยใช้วัสดุที่สามารถจัดหาได้ง่ายในท้องถิ่น ได้แก่ ชานอ้อย (Bagasse) จำนวน 1,600 ตัน
    และกากตะกอนหม้อกรอง (Filter Cake) จำนวน 1,600 ตัน รวมวัสดุที่ใช้หมักทั้งสิ้น
    3,200 ตันต่อหนึ่งรอบการผลิต
    มาผสมกับน้ำเสียจากขบวนการผลิตเอทานอลเพื่อผลิตเป็นปุ๋ยหมักชีวภาพ โดยในแต่ละปีผลิตได้
    3 รอบ โดยใช้วัสดุในการหมักทั้งสิ้น 9,600 ตัน
    และใช้น้ำเสียจากกระบวนการผลิตเอทานอลปีละประมาณ 250,000 ลูกบาศก์เมตร
    ซึ่งจะได้ผลผลิตปุ๋ยหมักทั้งสิ้นประมาณ 4,800 ตัน โดยจะลงทุนโครงการนี้ในปี 2552
    ซึ่งจะต้องใช้เงินลงทุนประมาณ 15 ล้านบาท
    หากได้ผลดีตามที่ตั้งเป้าหมายไว้ก็จะพิจารณาขยายกำลังผลิตให้เพิ่มมากขึ้นในระยะต่อไป